32004D0025
L 006/38
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 2003
de modificare a Deciziei 2002/657/CE în ceea ce privește stabilirea limitelor de performanțe minime cerute (LPMC) pentru anumite reziduuri din alimentele de origine animală
[notificată cu numărul C(2003) 4961]
(Text cu relevanță pentru SEE)
(2004/25/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), astfel cum a fost modificată ultima dată prin Regulamentul (CE) nr. 806/2003 (2), în special articolul 15 alineatul (1) teza a doua,
întrucât:
(1)
Prezența reziduurilor în produsele de origine animală este o problemă de sănătate publică. Decizia 2002/657/CEE a Comisiei din 12 august 2002 de stabilire a normelor de aplicare a Directivei 96/23/CE a Consiliului privind funcționarea metodelor de analiză și interpretarea rezultatelor (3), astfel cum a fost modificată prin Decizia 2003/181/CE (4), prevede o procedură de stabilire progresivă a limitelor performanțelor minime cerute (LPMC) aplicabile metodelor de analiză utilizate pentru a depista substanțele a căror utilizare nu este autorizată sau este în mod special interzisă în Comunitate.
(2)
Datorită depistării de reziduuri de verde malachit, substanță farmacologic activă a cărei utilizare în medicamentele veterinare destinate animalelor de la care se obțin produse alimentare nu este autorizată în Comunitate, și ale metabolitului său, verdele leucomalachit, în produsele de acvacultură, nivelul LPMC armonizate pentru această substanță a fost stabilit în consultare cu laboratoarele comunitare de referință, cu laboratoarele naționale de referință și cu statele membre.
(3)
Este necesar să se prevadă niveluri armonizate pentru controlul acestei substanțe, cu scopul de a garanta același nivel de protecție a consumatorilor în Comunitate.
(4)
Decizia 2002/657/CE trebuie să fie modificată în consecință.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2002/657/CE se modifică după cum urmează:
1.
Articolul 4 se înlocuiește cu următorul text:
„Articolul 4
Statele membre se asigură că metodele de analiză utilizate pentru depistarea substanțelor de mai jos respectă limitele de performanțe minime cerute (LPMC) stabilite de anexa II, pentru matricele menționate de această anexă:
(a)
cloramfenicolul;
(b)
metaboliții nitrofuranilor;
(c)
medroxiprogesteronul;
(d)
verdele malachit.”
2.
Anexa II la Decizia 2002/657/CE se modifică în conformitate cu anexa la prezenta decizie.
Articolul 2
Prezenta directivă se adresează statelor membre.
Adoptată la Bruxelles, 22 decembrie 2003.